Up-292/99
Datum: 2000-12-19T00:00:00.000+01:00
ecli: ECLI:SI:USRS:2000:Up.292.99
vrsta: posamični akt
zadeva: ustavna pritožba
objavljeno: Neobjavljeno | 19.12.2000
dokument: US20573
akt: Ustavna pritožba A. A. zoper sklep Višjega sodišča v Ljubljani št. I Cp 830/99 z dne 9. 6. 1999 v zvezi s sklepom Okrajnega sodišča v Trbovljah št. DD 391/98 z dne 3. 3. 1999
resitev: zavrženje
izrek: Ustavna pritožba A. A. zoper sklep Višjega sodišča v Ljubljani št. I Cp 830/99 z dne 9. 6. 1999 v zvezi s sklepom Okrajnega sodišča v Trbovljah št. DD 391/98 z dne 3. 3. 1999 se zavrže.
stavek: Ker je ustavna pritožba vložena prepozno, jo je Ustavno sodišče zavrglo.
odlocitev: sklep
geslo: Rok za vložitev ustavne pritožbe.

Oporočno dedovanje denacionaliziranega premoženja.
podlaga: Zakon o Ustavnem sodišču (ZUstS), 1. al. 1. odst. 55. čl.
datum_vloge: 1999-11-14T23:00:00.000Z
datum_odlocitve: 2000-12-18T23:00:00.000Z

# Up-292/99

19. 12. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. na seji senata dne 19. decembra 2000

---

s k l e n i l o :

Ustavna pritožba A. A. zoper sklep Višjega sodišča v Ljubljani št. I Cp 830/99 z dne 9. 6. 1999 v zvezi s sklepom Okrajnega sodišča v Trbovljah št. DD 391/98 z dne 3. 3. 1999 se zavrže.

## O b r a z l o ž i t e v

Pritožnica z ustavno pritožbo, vloženo dne 12. 11. 1999, izpodbija v izreku navedena sklepa sodišč. Navaja, da je z izpodbijanim prvostopnim sklepom sodišče v zapuščinskem postopku po pok. B. B. odločalo o dedovanju denacionaliziranega premoženja in za dediče proglasilo zakonite dediče. Po mnenju pritožnice sodišče neupravičeno ni upoštevalo oporoke, iz katere naj bi bilo jasno razvidno, da naj bi zapustnica hišo št. 11, 1. junij, z zraven pripadajočim zemljiščem zapustila svoji nečakinji, tj. sedaj pritožnici. Zato naj bi bile pritožnici kršene pravica do enakosti pred zakonom (14. člen Ustave), pravica do enakega varstva pravic (22. člen Ustave), pravica do pravnega sredstva (25. člen Ustave) in pravica do zasebne lastnine in dedovanja (33. člen Ustave).

Pritožnica še navaja, da je po prejemu sklepa Višjega sodišča dala pobudo Državnemu tožilstvu Republike Slovenije za vložitev zahteve za varstvo zakonitosti, ker revizija v zapuščinskih postopkih ni dovoljena. Državno tožilstvo se za vložitev zahteve za varstvo zakonitosti ni odločilo. Zato je pritožnica po prejemu dopisa Državnega tožilstva z dne 13. 9. 1999 vložila ustavno pritožbo.

Po določbi prvega odstavka 52. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je ustavna pritožba pravočasna, če je vložena v 60 dneh od dneva vložitve posamičnega akta, zoper katerega je mogoča ustavna pritožba. Ustavno sodišče je že večkrat odločilo, da si stranka z vložitvijo pobude državnemu tožilcu za vložitev zahteve za varstvo zakonitosti ne zavaruje roka za vložitev ustavne pritožbe. Ta rok je zato začel teči že z vročitvijo izpodbijanega drugostopnega sklepa, tj. vsekakor najkasneje 9. 7. 1999, ko je pritožnica vložila pobudo na Državno tožilstvo.

Ustavna pritožba, vložena 12. 11. 1999, je torej prepozna.

Ustavno sodišče jo je zato zavrglo.

Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.

dr. Lojze Ude